CELEX: 52011XG0308(02)
Language: lt
Date: 2011-03-08
Title: Tarybos išvados „Novatoriški kovos su lėtinėmis ligomis metodai visuomenės sveikatos ir sveikatos priežiūros sistemų srityje“

8.3.2011   
            
            
               LT
            
            
               Europos Sąjungos oficialusis leidinys
            
            
               C 74/4
            
         Tarybos išvados „Novatoriški kovos su lėtinėmis ligomis metodai visuomenės sveikatos ir sveikatos priežiūros sistemų srityje“
   2011/C 74/03
   EUROPOS SĄJUNGOS TARYBA,
   
               1.
            
            
               PRIMENA, jog Sutarties dėl Europos Sąjungos veikimo 168 straipsnyje nustatyta, kad Sąjunga, savo veikla papildydama valstybių narių politiką, siekia gerinti visuomenės sveikatą; ji taip pat skatina valstybių narių bendradarbiavimą visuomenės sveikatos srityje ir prireikus remia jų veiksmus bei visiškai pripažįsta valstybių narių atsakomybę už jų sveikatos paslaugų ir sveikatos priežiūros organizavimą bei teikimą;
            
         
               2.
            
            
               PRIMENA, kad pagal Sutarties dėl Europos Sąjungos veikimo 168 straipsnį valstybės narės, palaikydamos ryšį su Komisija, turi savitarpiškai koordinuoti politikos kryptis ir programas;
            
         
               3.
            
            
               PABRĖŽIA, kad universalumo, galimybės naudotis geros kokybės priežiūra, teisingumo ir solidarumo principai ir svarbiausios vertybės, kaip patvirtinta 2006 m. liepos 2 d. Tarybos išvadose dėl ES sveikatos sistemų bendrų vertybių ir principų, yra itin svarbūs lėtinėmis ligomis sergantiems ligoniams;
            
         
               4.
            
            
               PRIMENA, kad Pasaulio sveikatos organizacija (PSO) lėtines ligas apibrėžia kaip ilgalaikes ir paprastai lėtai progresuojančias ligas. Dėl lėtinių ligų pasaulyje miršta nepalyginamai daugiau žmonių nei dėl kitų priežasčių: joms tenka 60 % visų mirčių visame pasaulyje, ir jos tampa milžiniška našta pacientams bei jų artimiesiems kasdieniame gyvenime, taip pat visai visuomenei. Per artimiausią dešimtmetį susirgimo lėtinėmis ligomis atvejų padaugės, be kita ko, dėl Europos gyventojų senėjimo;
            
         
               5.
            
            
               PRIMENA, kad Komisija 2007 m. spalio 23 d. baltojoje knygoje „Kartu sveikatos labui, 2008–2013 m. ES strateginis požiūris“ (1), kuria plėtojama ES sveikatos strategija, nurodė, jog sveikatos puoselėjimas senėjančioje Europoje ir dinamiškų sveikatos sistemų bei naujų technologijų rėmimas yra svarbiausi artimiausių metų tikslai;
            
         
               6.
            
            
               PRIMENA 2010 m. kovo 3 d. Komisijos komunikatą „2020 m. Europa – Pažangaus, tvaraus ir integracinio augimo strategija“ (2), ypač pavyzdinę iniciatyvą „Europos kovos su skurdu planas“, ir 2010 m. spalio 6 d. Komisijos komunikatą „Strategijos „Europa 2020“ pavyzdinė iniciatyva „Inovacijų sąjunga“ “ (3), kurioje numatyta bandomoji Europos inovacijų partnerystė aktyvaus ir sveiko senėjimo srityje;
            
         
               7.
            
            
               PALANKIAI VERTINA 2010 m. spalio 20 d. Briuselyje surengtą ministrų konferenciją novatoriškų kovos su lėtinėmis ligomis metodų visuomenės sveikatos ir sveikatos priežiūros sistemų srityje tema, kurioje pabrėžta, kad reikia ieškoti novatoriškų būdų, kaip ekonomiškai efektyviai užkirsti kelią paplitusiems rizikos veiksniams, kad būtų sukurta aplinka, kurioje piliečiams lengviau pasirinkti sveiką gyvenseną, atsižvelgiama į socialinę bei ekonominę nelygybę tiek sveikatingumo propagavimo, tiek sveikatos priežiūros srityse, sudaromos palankesnės sąlygos koordinavimui visose sveikatos priežiūros sistemose, kad būtų užtikrinta integruota ir į pacientų poreikius orientuota priežiūra, ir skatinami integruoti sveikatingumo propagavimo, lėtinių ligų pirminės profilaktikos, antrinės profilaktikos (įskaitant kuo ankstesnį diagnozavimą), gydymo ir priežiūros sričių moksliniai tyrimai;
            
         
               8.
            
            
               PRAŠO valstybių narių:
               
                           —
                        
                        
                           toliau plėtoti į pacientų poreikius orientuotą sveikatingumo propagavimo, lėtinių ligų pirminės bei antrinės profilaktikos, gydymo ir priežiūros politiką bendradarbiaujant su atitinkamais suinteresuotaisiais subjektais, ypač pacientų organizacijomis;
                        
                     
                           —
                        
                        
                           užtikrinti, kad šia politika būtų prisidedama prie nelygybės sveikatos priežiūros srityje mažinimo, atsižvelgiant į sveikatos aspekto integravimo į visų sričių politiką metodą;
                        
                     
                           —
                        
                        
                           nustatyti geros praktikos pavyzdžius, susijusius su šia politika ir esamais palyginamais duomenimis apie susirgimo lėtinėmis ligomis atvejų dažnumą ir paplitimą, taip pat klinikinius ir socialinius jų padarinius, ir keistis šiais geros praktikos pavyzdžiais;
                        
                     
         
               9.
            
            
               PRAŠO valstybių narių ir Komisijos:
               
                           —
                        
                        
                           pradėti svarstymų procesą, kurio tikslas – nustatyti galimybes optimizuoti reagavimą į lėtinių ligų keliamas problemas bei valstybių narių bendradarbiavimą ir iki 2012 m. apibendrinti jo rezultatus svarstymų dokumente;
                        
                     
                           —
                        
                        
                           šiame svarstymų procese palaikyti glaudų dialogą su atitinkamais suinteresuotaisiais subjektais, įskaitant pacientus, specialistus, už sveikatos priežiūros paslaugas mokančius ir jas teikiančius subjektus, ir atsižvelgti į e. sveikatos sistemą bei galimą kitų atitinkamų politikos sričių, ypač užimtumo, negalios, švietimo ir aprūpinimo būstu sričių, indėlį;
                        
                     
                           —
                        
                        
                           į šį svarstymų procesą įtraukti, inter alia, galimybę veikti šiose srityse:
                           
                                       —
                                    
                                    
                                       sveikatingumo skatinimo ir lėtinių ligų profilaktikos: sudaryti palankesnes sąlygas piliečiams rinktis sveiką gyvenseną, nustatyti sveikatingumo skatinimo tezes ir intervencijos priemones visų lėtinių ligų atveju, integruoti sveikatos aspektą į švietimo programas; toliau plėtoti sveikatingumo skatinimo ir profilaktikos ekonominio efektyvumo bei naudos sveikatai kiekybinę analizę; remiantis moksliniais duomenimis, išnagrinėti kuo ankstesnio lėtines ligas sukeliančių atitinkamų veiksnių nustatymo galimybes; stiprinti profilaktiką taikant sveikatos aspekto integravimo į visų sričių politiką principus;
                                    
                                 
                                       —
                                    
                                    
                                       sveikatos priežiūros: nustatyti geros praktikos pavyzdžius, susijusius su tuo, kokiais būdais lėtinėmis ligomis sergantiems pacientams gali būti suteikiama daugiau galimybių didinti savo autonomiškumą bei gerinti gyvenimo kokybę; su veiksmingomis, aktyviomis kuo ankstyvesnės intervencijos priemonėmis; su antrine profilaktika; su lėtinių ligų priežiūros prieinamumu ir galimybėmis ja naudotis; su lėtinėmis ligomis sergančių asmenų priežiūros, ypač pirminės sveikatos priežiūros ir bendruomeninių sveikatos priežiūros paslaugomis, novatoriškų modelių įgyvendinimu ir su sveikata susijusios nelygybės mažinimo būdais, ir keistis šiais geros praktikos pavyzdžiais;
                                    
                                 
                                       —
                                    
                                    
                                       lėtinių ligų mokslinių tyrimų: kaip pagrįsti praktinį profilaktikos, kuo ankstyvesnių intervencijos priemonių ir priežiūros įgyvendinimą esamomis mokslinėmis žiniomis apie lėtines ligas, siekiant tobulinti strategijas, technologijas ir paramą, kad būtų sudarytos sąlygos aktyviam ir sveikam senėjimui;
                                    
                                 
                                       —
                                    
                                    
                                       Europos lygiu palyginamos informacijos apie susirgimo lėtinėmis ligomis atvejų dažnumą ir paplitimą, rizikos veiksnius ir padarinius; atsižvelgti į įvairius esamus mechanizmus, pavyzdžiui, Europos sveikatos vertinimo tyrimas (EHES), sergamumo statistikos plėtojimą vykdant Eurostato veiklą, esamus registrus ir kitus šaltinius, kad būtų sudarytos sąlygos standartų ir faktais grindžiamos politikos nustatymui;
                                    
                                 
                     
         
               10.
            
            
               PRAŠO Komisijos:
               
                           —
                        
                        
                           padėti valstybėms narėms ir suinteresuotiesiems subjektams svarstymų proceso metu ir iki 2012 m. apibendrinti jo rezultatus svarstymų dokumente;
                        
                     
                           —
                        
                        
                           visais įmanomais atvejais į esamas ir būsimas Europos mokslinių tyrimų ir veiksmų programas kaip prioritetą įtraukti kovą su lėtinėmis ligomis ir atsižvelgti į svarstymų proceso rezultatus įgyvendinant strategijos „Europa 2020“ iniciatyvą;
                        
                     
                           —
                        
                        
                           toliau stiprinti bendradarbiavimą su PSO ir OECD kovos su lėtinėmis ligomis srityje.
                        
                     
         
      (1)  Dok. 14689/07.
   
      (2)  Dok. 7110/10.
   
      (3)  Dok. 14035/10.